Ministeriössä selvitetään, vaikuttaako kytkös valintaprosessiin.

Ministeri Anne Bernerin perheyrityksen hallitusjäsen on mukana liikenne- ja viestintäministeriön kansliapäällikkökisassa. OUTI JÄRVINEN/KL

Liikenne- ja viestintäministeriön uudeksi kansliapäälliköksi on hakenut kaikkiaan 11 henkilöä, mukana myös viran nykyinen haltija Harri Pursiainen.

Hakuaika virkaan päättyi perjantaina. Politiikan kulisseissa on huomiota herättänyt, että hakijoiden joukossa on myös rakennusliike Lemminkäisen entinen toimitusjohtaja Timo Kohtamäki.

Tekniikan lisensiaatti Kohtamäki, 52, toimii nimittäin myös Vallila Interiorin hallituksen jäsenenä. Se on liikenne- ja viestintäministeri Anne Bernerin (kesk) perheyhtiö. Berner on sisustus- ja tekstiilialalla toimivan Oy Vallila Interior Ab:n hallituksen puheenjohtaja ja yhtiön pääomistaja.

Ministeri Berner sanoo Iltalehdelle, että Kohtamäki ei ole lähtenyt ehdolle hänen pyynnöstään.

– Timo Kohtamäen hakemus ei ollut minulla ennalta tiedossa, Berner toteaa.

Ministeriö selvittää

Bernerin mukaan kansliapäällikön valintaprosessi on ennakkoon tarkasti sovittu julkinen prosessi. Hakemukset ovat nyt ylijohtaja Minna Kivimäen käsittelyssä. Kivimäki tekee seuraavasta kansliapäälliköstä myös päätösesityksen.

Lopullinen päätös on ministeri Bernerin.

Näettekö, että Teidän pitäisi tämän yhteyden takia jäävätä itsenne kansliapäällikön valinnasta?

– Olen valmisteluun ilmoittanut Timo Kohtamäen istuvan myös meidän perheyhtiön hallituksessa. Ministeriön hallinto selvittää vaikuttaako tämä prosessiin. Kohtamäen osalta hänen hallituspaikkansa ei myöskään saa heikentää hänen hakemustaan, Berner vastaa.

Onko Kohtamäki Teidän henkilökohtainen ystävänne?

– Timo Kohtamäki ei ole ystäväni, olimme tavanneet pari kertaa ennen hänen tuloaan Vallila Interiorin hallitukseen, Berner vastaa.

Liikenne- ja viestintäministeriön kansliapäällikön seuraava toimikausi alkaa ensi vuoden kesäkuun alussa. Toimikausi on viisi vuotta.

Viran nykyinen haltija Harri Pursiainen haluaisi jatkaa kansliapäällikkönä kolmannelle kaudelle. Pääministeri Juha Sipilän (kesk) johtamassa hallituksessa on ollut henkeä, että korkeiden virkamiesten kausia pyrittäisiin rajoittamaan.

Timo Kohtamäki toimi Lemminkäisen toimitusjohtajana vuosina 2009-2014. Potkujensa jälkeen hän on jatkanut rakennusalalla mm. Softroi- ja Are-yhtiöiden hallituksissa.

Pursiaisen ja Kohtamäen lisäksi kansliapäälliköksi ovat hakeneet: alue-edustaja Risto Huttunen 24 Housing Oy LKV:stä, yrityskonsultti Pertti Widén, tekniikan tohtori Kari Pehkonen, tarkastuspäällikkö Ritva Kiiski, filosofian maisteri Mirja-Leena Leskinen, ylijohtaja Rami Metsäpelto Liikennevirastosta, osastopäällikkö Pekka Timonen työ- ja elinkeinoministeriöstä, Msc. of economics and business administration Harri Jaskari ja FL Katariina Juhola.